楚觀歌
作者：趙汝鐩
朝代：宋

paragraphs: 吾聞楚鄉江山多勝處，今之楚觀尤得江山趣。
萬象排拶索應酬，丹青閣筆無所措。
大則湘水小臨蒸，衆流合派銀河傾。
陶寫秋氣浸明月，夜波爽透百雉城。
右則鴈峰左石鼓，雙屏競秀蒼龍舞。
吞吐嵐光飛亂雲，凉風暝送兩崖雨。
江山之趣於此無不宜，朝暮變化愈出而愈奇。
最愛鷗鷺甘冷淡，占斷汀渚供娛嬉。
東塗西抹晚煙翠，漁父歸舟卷鈎餌。
鼓枻而歌倚半醉，中有滄浪濯纓意。
杜若一片迷芳洲，凭欄懷古生新愁。
更上崔嵬千尺湘春樓，縱目乾坤盡見衡嶽秋。